
Årsmelding 2020
Organisering
Finnøy Frivilligsentral ble opprettet 1. oktober 2014.
Sentralen er eid av Stavanger kommune, og ligger under Innbygger- og samfunnskontakt/innbyggerdialog/frivillighet.

Visjon: «Litt bedre hverdag for folk flest». Gode nærmiljø er bærende idé for virksomheten.

Styret sitter dette året på overtid ettersom vi ikke fikk til å ha årsmøtet i mars.
Leder:		Eline Wolden Bersagel (2016-2019) (politisk representant)
Nestleder: 	Heidi Bø Sangedal (2016-2019) (politisk representant) 
Styremedlem: Heidi Bleie Skeiseid (eier-representant)
Styremedlem:	Marit L. Sinnes (2017-2019) (frivillig org.)
Styremedlem: Arild Flesjå (2017-2019) (frivillig org.)
Ansatt:		Ragnhild Valand, leder i 100% stilling og sekretær i styret

Styret har hatt 1 styremøte og behandla 7 saker. Mail-kontakt i koronatid.
Frivilligsentralen er lokalisert sammen med biblioteket i Hagatunet 6. Fra høsten er Frivilligsentralen også på Innbyggertorget på Judaberg to dager i uka.
Målsetting for Finnøy Frivilligsentral
Finnøy Frivilligsentral skal være en ressurs for frivillig sektor i kommunedelen. Sentralen skal legge til rette for samarbeid og samhandling, være koordinator og støttespiller for det frivillige arbeidet. Sentralen skal være et naturlig kontaktsted når noen vil tilby tjenester eller trenger tjenester utført. Finnøy Frivilligsentral skal være en aktiv arena med stor takhøyde, der alle, uansett alder, kjønn, religiøs og politisk tilhørighet kjenner seg velkomne.
Korona
Året 2020 var preget av korona-pandemien. Dette fikk betydning for aktiviteten i Frivilligsentralen. Sjukeheimen kunne ikke åpne for frivillig aktivitet, skolene var på gult nivå og dermed ble det ikke lyttevenner i det nye skoleåret 20/21. Periodevis ble all aktivitet satt på vent. 
Midt i denne situasjonen, kunne frivillige strekke seg langt. Lyttevennene ble digitale på vårparten. Vi opprettet koronatelefon, laga tegnekonkurranse for barn i påsketider, der tegninger ble overrakt sjukeheimsbeboere, folk stilte opp som ringevenner og handlehjelpere. Aktivitetsvenner og besøksvenner brukte telefon. Faglig kursing og samlinger ble digitale.
Julegaveaksjonen til hjelp for barnefamilier og andre i en krevende økonomisk situasjon, viste at Finnøy-folk bryr seg om hverandre og hjelper hverandre.

Aktiviteter 2020

Årshjul 
Frivilligsentralen er involvert i årvisse arrangement, markeringer og aktiviteter. Disse er satt inn i årshjulet.
	Februar/mars
· Årsmøte, Frivilligsentralen (ikke gjennomført i 2020)
· Krafttak mot kreft (ikke gjennomført i 2020)
April
· Ryddedag i kommunen, et samarbeid mellom Øyposten, Hagelaget, mellomtrinnet på skolen, kommunen og Frivilligsentralen. (ikke gjennomført i 2020)
Mai
· [bookmark: _Hlk27654941]Strandryddedag. Frivilligsentralen oppfordrer grendelag og andre til å arrangere strandrydding i nærmiljøet.
September
· Eldredagen. Frivilligsentralen kan være medhjelper under arrangementet og informere om aktiviteter og tilbud for seniorer.
· Strandryddeuka. Frivilligsentralen oppfordrer grendelag og andre til å arrangere strandrydding i nærmiljøet.
Oktober
· 10. oktober er Verdensdagen for psykisk helse. Sentralen bidrar i komiteen. Dette året hadde vi stand utenfor Kiwi og Coop på verdensdagen og åpent arrangement i Kulturstova 17. oktober.
· Nasjonal refleksdag. Frivilligsentralen har hatt ambassadører for utdeling av refleks og refleks-telling i kommunen, et samarbeid med Trygg Trafikk.
Desember
· 5. desember er frivillighetens dag. I år ble den markert digitalt fra Sølvberget. Finnøys frivillige ble invitert til selve arrangementet på Sølvberget.
 
Seniorer og eldre
· Datatreff for seniorer: Annenhver fredag er det datatreff for seniorer på biblioteket. 
Ottar Vestersjø er fast veileder. Omtrent 20 seniorer får sms om datatreff. Oppmøtet varierer fra gang til gang.  Datatreffet er en del av Seniornett Norge. 
· Sjukeheimen har frivillige medarbeidere i besøkstjeneste, til kjøreoppdrag og som middagsverter. 
· Tur-gruppe: Turgruppa er ledsagere for beboere på sjukeheimen og møter til tur mandager kl. 11, om været er godt. 6 frivillige er «turvenner». 
· Sittedans: Det er sittedans på sjukeheimen annenhver torsdag, der to frivillige instruktører er med i tillegg til aktivitørene på sjukeheimen. 5 frivillige er i team på to. Det er også sittedans i Fleirbrukshallen med frivillige instruktører. En gang i året møtes instruktører til felles inspirasjons-erfarings-samling.
· Aktivitet seniorer og eldre: Frivilligsentralen har engasjert seg i deler av Frisklivsentralen sitt arbeid rundt «Innbyggjar-pakken», der Frivilligsentralen har et ansvar for aktivitet og møteplasser for seniorer og eldre på øyene. Det nettbaserte treningsprogrammet «Juzt Move» er en del av aktiviteten. Trening er starta opp på Fogn, Halsnøy, Ombo og Talgje. 
· Leder i Frivilligsentralen administrerer «sundags-besøkstenesta» på sjukeheimen. Primus motor er de frivillige.
· Sykkeltaxi er lokalisert på sjukeheimen. Det er fritt fram for pårørende og frivillige å ta med seg beboere med på tur. En frivillig syklist var klar til oppstart da korona inntraff, så dette står på vent.
· Aktivitetsvenn: Aktivitetsvenn for demente er et satsingsområde til Nasjonalforeningen for folkehelse. Finnøy kommune undertegnet en samarbeidsavtale med Nasjonalforeningen om «Aktivitetsvenn». Nå viderefører vi arbeidet som en arbeidsgruppe i kommunedelen. I vår kommunedel var det 6 aktivitetsvenner i starten av 2020 som var kopla sammen med personer med demens. Situasjonen har endret seg noe i løpet av året (sykdom og bortgang). Vi har hatt ei erfarings/nettverkssamling for aktivitetsvenner digitalt høsten -20.

Flyktninger og innvandrere
· Språkgrupper: En kveld i annenhver uke, er det språkgruppe på biblioteket. 12 norske frivillige har deltatt. 24 innvandrere og flyktninger får informasjon på sms hver uke, og mange har vært innom, pluss en del barn og unge. Barnevaktordning.
· Leksehjelp: Flere av flyktningene er i videregående opplæring. Disse har tilbud om leksehjelp. De som har behov, får tildelt en leksehjelper. Dette året har også noen barn med innvandrerbakgrunn fått leksehjelp, samt en ektefelle i gjenforening.
· Samarbeid med kultur/bibliotek: Frivilligsentralen samarbeider godt med kultur/bibliotek. Språkgruppe-deltakerne har fått være med på ymse arrangement av kulturell art på biblioteket. 
· Samarbeid med Kompetanse Norge: Kompetanse Norge ønsker å opprette undervisning i norsk, regning og it, særlig for arbeidsinnvandrere. Frivilligsentralen og Kompetanse Norge har hatt informasjonsmøte for arbeidstakere og arbeidsgivere på Innbyggertorget i høst. Interessen har vært stor, rundt 15 bedriftsledere har signert søknad, og søknad om økonomisk støtte til undervisning er sendt departementet. 

På tvers 
· Lyttevenn: I 2020 videreførte vi prosjektet «lyttevenn» i samarbeid med sentralskulen. Alle elevene i 3. klasse har en lyttevenn. 11 frivillige er lyttevenn på Sentralskulen (og 4 vikarer) til 4 elever hver. De møtes på skolen hver onsdag/torsdag, sitter i grupperom, der eleven leser for lyttevennen sin i 15 minutter. Det er 1 lyttevenner på Fogn og 2 lyttevenner og 2 vikarer på Ombo. Sjernarøyane skulle starte med lyttevenn høsten- 20, men vi startet aldri opp med lyttevenner på noen skoler denne høsten, da skolene var på gult nivå. Lyttevennene på Sentralskulen ble digitale lyttevenner etter 12. mars. 
· Natteravner: Natteravnene er et samarbeid med FAU, og er ønsket både av foreldre og elever. 29 frivillige er natteravner, og de gikk ut 14 fredagskvelder i 2020. Natteravnene har eget styre og er en del av natteravnene i Norge. Samarbeid med natteravnene i Stavanger og et mer formelt FAU-samarbeid er under arbeid.
· Linedance: I samarbeid med seniordans og frivillige instruktører, er det arrangert linedance en tirsdag i måneden på biblioteket. Etter hvert ble det så mange deltakere at vi flyttet til Kulturstova på Sentralskulen og økte til annenhver tirsdag høsten -20.
· Frilager: Frivilligsentralen samarbeider med Frilager. Vi har fått en bod «Pickup Point», lokalisert ved Fleirbrukshallen. Skoler, lag og organisasjoner, og private, kan bestille diverse turutstyr på nett www.frilager.no, og så blir utstyret levert i bod. Permanent er det utplassert fiskeutstyr og redningsvester, levert av Jeger- og fiske-forbundet. Dette er et tilbud til alle, der en særlig tenker gjenbruk/flerbruk og sosial utjevning.
· Kul Tur: Nytt tilbud dette året er samarbeid med Frivilligsentralene i Sola, Randaberg og Rennesøy om KulTur. Frivilligsentralene bytter på å være vertskap, legger til rette for tur og lunsj, og så møtes vi en torsdag i måneden for felles tur, gjerne med guide/kultur-innslag.
· Koronatelefonen: To erfarne pensjonerte leger i kommunedelen, helselaget og Frivilligsentralen samarbeida om innkjøp av telefon og betjening av denne. Flere fikk hjelp og glede av samtaler i den første korona-tiden.
· Topptur: Frivilligsentralen opprettet en arbeidsgruppe i desember, som nå jobber med trim-poeng, en topptur-app, hvor en kan laste ned en app og registrere seg på en rekke topper og turer. (Etter inspirasjon fra Klepp Frivilligsentral) Samtidig vil det ble arrangert felles turer, sannsynligvis hver 14. dag fra ca mars 2021. 
· Julegaveaksjon: I samarbeid med kirka i Finnøy og NAV Rennesøy og Finnøy, gikk vi i gang med en innsamling for å støtte barnefamilier og andre som sliter økonomisk. Vi samlet inn ca 20.000, og kunne kjøpe inn gavekort på Coop, som NAV videreformidlet.

Barn og Ungdom
· «Småjobb-sentralen»: Ungdom kan søke om å bli med i småjobb-teamet. 10 ungdommer fikk oppdrag i sommer. Småjobbsentralen er egentlig åpen året rundt, og frivilligsentralen formidler videre passende oppdrag til aktuelle ungdommer.
· Konfirmantgrupper: Et tverrfaglig team er kursa i å ha tema-undervisning for konfirmanter (om rus, seksualitet, venner, valg, idol og ideal). Frivilligsentralen er med i dette teamet.
· Sommerferie: Frivilligsentralen samarbeidet med Ung Husflid og Idrettsrådet som arrangerte sommerkurs/ferietilbud for barn i Finnøy kommunedel sommeren 2020. Nå arbeider vi for å få et permanent sommertilbud for barn i kommunedelen, en lokal variant av «Fiks Ferige Ferie», i samarbeid med «Ungdom og Fritid».

Frivillige lag og organisasjoner
· Tilskudds-portalen: Frivillige lag og organisasjoner i kommunen har tilgang til tilskuddsportalen. Tilskudds-portalen er et søkeverktøy for å finne fram i tilskudds-jungelen. Frivilligsentralen oppfordrer lag og organisasjoner til å registrere seg i frivilligregisteret i Brønnøysund og se etter tilskudds-ordninger.
· På nettsidene til Frivilligsentralen finnes oversikt over alle lag og organisasjoner i kommunedelen, og kontaktinformasjon til disse. Nytt av året, er at lag kan gå inn på sidene via en kode, og redigere sine egne opplysninger og profilere seg.
· Samling for lag og organisasjoner: Lag og organisasjoner har tilbud om dialogkafe på Sølvberget. Frivilligsentralen sender ut aktuelle skriv og informasjon til lag og organisasjoner med jevne mellomrom.

De frivillige
· Det er de frivillige som er de viktigste i Frivilligsentralen. På lista over de frivillige knyttet til arbeid gjennom Frivilligsentralen, finner vi omtrent 100 navn. Noen er aktive i ei gruppe eller en tjeneste, andre har flere oppgaver. I tillegg er det mange flere som gjør en innsats som gruppe, for eksempel skoleelevene på mellomtrinnet og andre som rydder til 17. mai, driv med strandrydding osv. 

Kurs og konferanser
· Studietur for daglige ledere i Rogaland (SUFR) ble avlyst dette året.
· Lyttevennkonferanse i Sandnes ble gjennomført.
· Førstehjelpskurs

Annet
· Stavangers Frivilligsentraler møtes jevnlig til faglige samlinger, flere av disse har vært digitale dette året. Leder for sentralene, Atle Melangen, er ansvarlig for innkalling og saksliste.
· [bookmark: _Hlk64879691]Leder i Finnøy Frivilligsentral har deltatt på SUFR-møte i Haugesund i løpet av året (SUFR er et nettverk av daglige ledere i Rogaland)
· Leder i Finnøy Frivilligsentral har deltatt på 2 nettverksmøter, hvorav en samling var digital. (Frivilligsentralene i Rogaland er delt inn i flere mindre nettverk) Finnøy er sammen med Hjelmeland, Strand, Eiganes, Tasta, Madla, Hundvåg og Randaberg.
· Leder i Finnøy Frivilligsentral har deltatt i arrangementsgruppa for lyttevennskonferansen og frivillighetens dag.
· Finnøy Frivilligsentral har egen nettside www.finnoy.frivilligsentral.no  og er på facebook.

